Document ID: 32007D0507

KOMISSION PÄÄTÖS,
tehty 16 päivänä heinäkuuta 2007,
päätöksen 2006/140/EY muuttamisesta siltä osin kuin asia koskee Kyproksella tehtävään vuohien TSE-resistenttejä PrP-geenejä koskevaan tutkimukseen liittyvää yhteisön rahoitusosuutta vuodeksi 2007
(tiedoksiannettu numerolla K(2007) 3369)
(Ainoastaan kreikankielinen teksti on todistusvoimainen)
(2007/507/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY (1) ja erityisesti sen 20 artiklan,
sekä katsoo seuraavaa:
(1)
Eläinten terveyden ja kuluttajansuojan kannalta on erittäin tärkeää hävittää pienmärehtijöissä esiintyvät tarttuvat spongiformiset enkefalopatiat (TSE), myös nautojen spongiforminen enkefalopatia (BSE), jota pidetään ihmisillä esiintyvän, kuolemaan johtavan variantin, Creutzfeld-Jacobin taudin, aiheuttajana.
(2)
Kypros esitti vuonna 2005 kaksivuotisen TSE-resistenttejä vuohen genotyyppejä koskevan tutkimuksen, jolle se haki yhteisön rahoitustukea. Tutkimuksen tavoitteena on tarkastella edelleen Kyproksen vuohien PrP-geeniä, jotta voidaan vahvistaa tulokset aiemmista alustavista tutkimuksista, joissa löydettiin erityisiä TSE-resistenssiin viittaavia PrP-polymorfismeja, sekä arvioida tiedot vuohien TSE-resistenttien PrP-geenien perusesiintyvyyden määrittämistä varten. TSE:n esiintyvyys vuohissa on Kyproksella hyvin korkea, joten Kypros on sopiva jäsenvaltio toteuttamaan tällaisen pilottihankkeen. Tutkimus käynnistettiin 1 päivänä tammikuuta 2006.
(3)
Yhteisen maatalouspolitiikan rahoituksesta 21 päivänä kesäkuuta 2005 annetun neuvoston asetuksen (EY) N:o 1290/2005 (2) 3 artiklan 2 kohdan a alakohdan mukaisesti eläintautien hävittämistä ja seurantaa koskevat ohjelmat (eläinlääkintätoimenpiteet) rahoitetaan Euroopan maataloustukirahastosta. Varainhoidon valvonnan osalta sovelletaan mainitun asetuksen 9, 36 ja 37 artiklaa.
(4)
Yhteisön erityisestä rahoitusosuudesta Kyproksen esittämää vuohien TSE-resistenttejä PrP-geenejä koskevaa tutkimusta varten vuodeksi 2006 15 päivänä helmikuuta 2006 tehdyllä komission päätöksellä 2006/140/EY (3) myönnettiin vuodeksi 2006 yhteisön rahoitusosuus tutkimukselle, jolla selvitetään geneettistä TSE-resistenssiä vuohissa Kyproksella.
(5)
Budjettisyistä yhteisön tuesta päätetään vuosittain. Kyseiselle tutkimukselle on asianmukaista myöntää yhteisön rahoitustukea vuodeksi 2007. Päätös 2006/140/EY olisi näin ollen muutettava kattamaan kyseinen vuosi.
(6)
Päätöksen 2006/140/EY liitteessä eritellään yhteisön rahoitustuki ja luetellaan tekniseen ja taloudelliseen raportointiin käytettävät menettelyt. Liitettä olisi muutettava niin, että otetaan huomioon vuodelle 2007 myönnettävä rahoitustuki ja kyseistä vuotta koskevat muutokset raportoinnissa.
(7)
Hallinnon sujuvuuden vuoksi kaikki menot, joille haetaan yhteisön rahoitustukea, olisi ilmaistava euroina. Asetuksen (EY) N:o 1290/2005 mukaisesti muuna valuuttana kuin euroina ilmaistujen menojen muuntokurssin olisi oltava viimeisin kurssi, jonka Euroopan keskuspankki on vahvistanut ennen sen kuukauden ensimmäistä päivää, jona Kypros jättää hakemuksen.
(8)
Päätöstä 2006/140/EY olisi näin ollen muutettava.
(9)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Muutetaan päätös 2006/140/EY seuraavasti:
1)
Korvataan 1 artikla seuraavasti:
”1 artikla
1. Hyväksytään Kyproksen esittämä TSE-resistenttejä PrP-geenejä koskeva tutkimusohjelma 24 kuukauden ajanjaksoksi, joka alkaa 1 päivänä tammikuuta 2006.
2. Yhteisön rahoitustuki 1 kohdassa tarkoitetulle ohjelmalle kattaa Kyprokselle laboratoriokokeista aiheutuneet kustannukset (ilman arvonlisäveroa) 100 prosenttiin asti vuoden 2006 osalta liitteessä olevan 1 luvun ja vuoden 2007 osalta liitteessä olevan 3 luvun mukaisesti. Tukea voidaan myöntää yhteensä enintään 47 500 euroa vuodelle 2006 ja enintään 103 000 euroa vuodelle 2007.”
2)
Muutetaan 2 artikla seuraavasti:
a)
Korvataan b ja c alakohta seuraavasti:
”b)
tutkimuksen taloudellista ja teknistä toteutusta koskeva vuotuinen väliarvio, joka kattaa kunakin vuonna ohjelman kahdeksan ensimmäistä kuukautta, on toimitettava viimeistään kahden kuukauden kuluttua raportointikauden päättymisestä. Raportti on laadittava vuoden 2006 osalta liitteessä olevassa 2 luvussa annetun mallin ja vuoden 2007 osalta liitteessä olevassa 4 luvussa annetun mallin mukaisesti, ja sen mukana on toimitettava tositteet aiheutuneista kuluista;
c)
vuotuinen loppuraportti ohjelman yleisestä toteutuksesta ja tuloksista koko siltä ajanjaksolta, jolle yhteisön rahoitustukea myönnettiin, on toimitettava vuoden 2006 osalta 31 päivään maaliskuuta 2007 ja vuoden 2007 osalta 31 päivään maaliskuuta 2008 mennessä. Raporttiin on sisällytettävä vuodet 2006 ja 2007 kattava tekninen arvio ja rahoitusarvio vuoden 2006 osalta liitteessä olevassa 2 luvussa annetun mallin ja vuoden 2007 osalta liitteessä olevassa 4 luvussa annetun mallin mukaisesti, ja raportin mukana on toimitettava tositteet aiheutuneista kuluista;”.
b)
Korvataan 2 kohta seuraavasti:
”2. Jos 1 kohdan c alakohdan määräaikoja ei noudateta, yhteisön rahoitusosuudesta vähennetään kyseistä ohjelman toteuttamisvuotta seuraavana vuonna 1 päivänä toukokuuta 25 prosenttia, 1 päivänä kesäkuuta 50 prosenttia, 1 päivänä heinäkuuta 75 prosenttia ja 1 päivänä syyskuuta 100 prosenttia.”
3)
Korvataan 3 artikla seuraavasti:
”3 artikla
Kustannukset, jotka Kypros esittää yhteisön rahoitusosuuden myöntämistä varten, on ilmaistava euroina, eikä niihin saa sisältyä arvonlisäveroa eikä muita veroja.
Kustannusten muuntamisessa käytettävä kurssi on Euroopan keskuspankin asettama kurssi, joka oli voimassa ennen sen kuukauden ensimmäistä päivää, jona Kypros jätti hakemuksen.”
4)
Muutetaan liite tämän päätöksen liitteen mukaisesti.
2 artikla
Tätä päätöstä sovelletaan 1 päivästä tammikuuta 2007.
3 artikla
Tämä päätös on osoitettu Kyproksen tasavallalle.
Tehty Brysselissä 16 päivänä heinäkuuta 2007.

Labels: 0
18
15
6